На основу члана 70. став 11. Закона о путевима (,,Службени гласник РСˮ, бр. 41/18 и 95/18 – др. закон),

Министар грађевинарства, саобраћаја и инфраструктуре доноси

**ПРАВИЛНИК**

**О ВРСТИ РАДОВА И НАЧИНУ ИЗВОЂЕЊА РАДОВА НА УРГЕНТНОМ ОДРЖАВАЊУ ЈАВНОГ ПУТА**

**(,,Службени гласник РС”, број 75/19)**

Члан 1.

Овим правилником ближе се прописују врсте радова и начин извођења радова на ургентном одржавању јавног пута.

Члан 2.

Радови на ургентном одржавању jавног пута, у смислу овог правилника, обухватају активности и мере на мрежи или појединим деоницама jавног пута, у циљу отклањања недостатака узрокованих елементарним непогодама, ванредним и непредвиђеним околностима, а које је неопходно спровести да би се обезбедило несметано одвијање саобраћаја или одвијање саобраћаја у отежаним условима.

Члан 3.

Радови на отклањању недостатака и враћању jавног пута у првобитно стање, у условима елементарних непогода, ванредних и непредвиђених околности, изводе се:

1) у време трајања елементарних непогода, ванредних и непредвиђених околности;

2) после престанка елементарних непогода, ванредних и непредвиђених околности.

Члан 4.

Радови који се изводе у време трајања елементарних непогода, ванредних и непредвиђених околности су:

1) постављање привремене саобраћајне сигнализације;

2) уклањање материјала који је нанет на пут (материјал из осулина и клизишта, расути материјал из транспортних средстава, хемијски и други опасни материјали, наноси снега и леда, остаци хаварија, и сл.);

3) оспособљавање система за одводњавање пута;

4) израда и постављање привремених ослонаца путних објеката када је угрожена носивост темеља или стубова објекта;

5) израда и постављање привремених мостова или понтона;

6) постављање привремених ограда на путним објектима;

7) делимична или потпуна обнова коловозне конструкције;

8) израда привремених комуникација (девијација, обилазница) за успостављање саобраћаја када је саобраћај у прекиду, а није могуће изводити радове на основној траси пута;

9) израда привремених насипа за усмеравање воде;

10) израда привремених потпорних зидова;

11) уклањање ограда и других препрека у земљишном појасу;

12) постављање ограда и других препрека на путу;

13) други радови којима се отклањају недостаци узроковани елементарним непогодама, ванредним и непредвиђеним околностима које угрожавају безбедност саобраћаја.

Члан 5.

Радови који се изводе после престанка елементарних непогода, ванредних и непредвиђених околности су:

1) обављање ванредног прегледа jавних путева, путних објеката, саобраћајне сигнализације и опреме пута;

2) вршење предистражних и истражних радова – лабораторијских и теренских истраживања;

3) извођење радова којима се обезбеђује несметан и безбедан саобраћај и чува употребна вредност jавног пута.

Члан 6.

У случају непосредне опасности по живот и здравље учесника у саобраћају, затвара се деоница јавног пута на којој је онемогућена проходност и безбедно одвијање саобраћаја, у складу са прописима којима се уређују јавни путеви и безбедност саобраћаја на путевима.

Члан 7.

На затвореној деоници јавног пута из члана 6. овог правилника, без одлагања се изводе радови на отклањању последица проузрокованих елементарним непогодама и ванредним околностима.

При извођењу радова из става 1. овог члана, доводе се у првобитно стање елементи јавног пута којима се обезбеђује проходност јавног пута и безбедно одвијање саобраћаја.

Извођење радова на ургентном одржавању врши се у складу са техничким прописима и стандардима којима се уређују грађевински радови.

Члан 8.

Даном ступања на снагу овог правилника престаје да важи Правилник о ургентном одржавању државног пута (,,Службени гласник РС”, бр. 74/14 и 87/14).

Члан 9.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-189/2019-03

У Београду, 11. октобра 2019. године

Министар,

проф. др **Зорана З. Михајловић,** с.р.